憩懷古堂
作者：楊萬里
朝代：宋

paragraphs: 新葺懷古堂，舊臨郭璞池。
去歲夏徂秋，無日不此嬉。
茨菰無暑性，芙蕖有涼姿。
今年池水乾，老子來遂稀。
豈惟來不留，亦復去靡思。
朝來偶一到，又覺景特奇。
水含霽後光，荷於風處欹。
便有白鷗下，驚起翠羽飛。
方池灧窗東，長池橫簷西。
紅綠向背看，觴詠朝夕宜。
此堂初無情，此池諒何知。
如何涉斯世，乖逢亦有時。